山中梅花盛開戲作
作者：王銍
朝代：宋

paragraphs: 化工難迴天地春，下遣第一天仙人。
前驅飛雪助幽絕，千里隔盡埃與塵。
何心百卉擅獨秀，寒入萬物無精神。
綽約肌膚瑩香玉，借與東皇立花國。
開破天地發生心，引出世問凡草木。
品流不數廣寒宮，爲嫌月姊長孀獨。
波上輕雲掌上身，有來比肩皆塵俗。
須知尤物到絕言，從昔華詞吟不足。
溪回路轉一枝斜，可惜天寒倚修竹。
窮塗遊子歲華晚，腸斷夜投山館宿。
古今幽怨不盡情，更入凄凉笛中曲。
荒山偶賦梅花詩，佇立花前香在衣。
傷心不忍別紅紫，付與曉風零亂飛。